b'\n_START_ARTICLE_\nRo\xc5\xa1lin in Verjanko\n_START_PARAGRAPH_\nRo\xc5\xa1lin in Verjanko je ljudska balada, ki jo je pod imenom Od Verjankota na za\xc4\x8detku 19. stoletja prvi zapisal etnograf Jo\xc5\xbeef Rude\xc5\xbe, ki jo je sli\xc5\xa1al v okolici Ribnice. Snov je v slovenski kulturni prostor pri\xc5\xa1la iz romanskega okolja, najbr\xc5\xbe pa izvira iz starogr\xc5\xa1kega mita o Orestu. Motiv je zelo star, \xc5\xbee indoevropski, njegova najbolj znana upodobitev v svetovni knji\xc5\xbeevnosti pa je Shakespearjev Hamlet.\n_START_SECTION_\nVsebina\n_START_PARAGRAPH_\nPesem pripoveduje o mladem Verjanku in njegovi izdajalski materi, ki se po smrti Verjankovega o\xc4\x8deta in brata omo\xc5\xbei z njunim morilcem Ro\xc5\xa1linom. Da bi Verjanko ne nasledil imetja umrlega o\xc4\x8deta, mati nagovori Ro\xc5\xa1lina, naj ga po\xc4\x8daka v zasedi pri mrzlem studencu, kamor bo sina poslala pod pretvezo, da ji prinese zdravilno vodo, ki jo bo ozdravila hude bolezni, ki jo zaigra. Verjanko pa sli\xc5\xa1i njun dogovor in Ro\xc5\xa1lina ustreli z pu\xc5\xa1ko (flintico - mu\xc5\xa1keto) ter si v kanglico nalije njegove krvi, ki jo namesto vode prinese materi.\n_START_SECTION_\nPesem\n_START_PARAGRAPH_\nOD VERJANKOTA_NEWLINE__NEWLINE_\xc2\xbbOh, kaj \xc4\x8dva, kak \xc4\x8dva, lub moj sin,_NEWLINE__NEWLINE_ti si premlad za o\xc5\xbeenit,_NEWLINE__NEWLINE_jaz sem prestara za mo\xc5\xbea vzet.\xc2\xab_NEWLINE__NEWLINE_\xc2\xbbLe vzemite, mati, mo\xc5\xbea, katerga \xc4\x8dte,_NEWLINE__NEWLINE_le Ro\xc5\xa1lina hudga ne._NEWLINE__NEWLINE_Ro\xc5\xa1lin je sovra\xc5\xbenik moj,_NEWLINE__NEWLINE_kir mi je o\xc4\x8deta, bratca ubil,_NEWLINE__NEWLINE_\xc5\xa1e se mu jez komaj u\xc5\xa1el.\xc2\xab_NEWLINE__NEWLINE_Mati nej ni\xc4\x8d marala,_NEWLINE__NEWLINE_vzela je Ro\xc5\xa1lina hudega._NEWLINE__NEWLINE_Zve\xc4\x8der sta \xc5\xa1la v kamro spat,_NEWLINE__NEWLINE_Verjanko je \xc5\xa1el pod okno stat._NEWLINE__NEWLINE_Mati pravi:\xc2\xa0\xc2\xbbOj, oj lejpo blag\xc3\xb3!_NEWLINE__NEWLINE_Kaj nuca, k pojde na razdejl!_NEWLINE__NEWLINE_Kaj ti pravim, lub moj mo\xc5\xbe,_NEWLINE__NEWLINE_ti pojde\xc5\xa1 v \xc4\x8drno goro za bukuv stat,_NEWLINE__NEWLINE_bo\xc5\xa1 ubil mladega Verjankota.\xc2\xab_NEWLINE__NEWLINE_Verjanko je pa pod oknom stal._NEWLINE__NEWLINE_\xc2\xbbOh, kaj ti pravim, prelub moj mo\xc5\xbe,_NEWLINE__NEWLINE_jez se bom trdno bolna sturila,_NEWLINE__NEWLINE_de prejd zdrava ne bom,_NEWLINE__NEWLINE_de bom pila s \xc4\x8drne gor\xc3\xa9 vodo._NEWLINE__NEWLINE_Moj sin me \xc5\xa1e nikdar preobogal nej.\xc2\xab_NEWLINE__NEWLINE_\xc2\xbbKaj vam pravim, mati moja!_NEWLINE__NEWLINE_Zakaj vi tak dolgo le\xc5\xbeate?\xc2\xab_NEWLINE__NEWLINE_\xc2\xbbJez prejd zdrava ne bom,_NEWLINE__NEWLINE_de bom pila s \xc4\x8drne gor\xc3\xa9 vod\xc3\xb3.\xc2\xab_NEWLINE__NEWLINE_V roke je vzel kangelco,_NEWLINE__NEWLINE_k sebi je perpasal sablico,_NEWLINE__NEWLINE_na ramo je dejl flintico._NEWLINE__NEWLINE_\xc2\xbbKaj bo\xc5\xa1 imel oro\xc5\xbej\xc3\xa9,_NEWLINE__NEWLINE_saj so gore mirn\xc3\xa9.\xc2\xab_NEWLINE__NEWLINE_\xc2\xbbObena tica nej brez perutja,_NEWLINE__NEWLINE_tud jez ne bom brez oro\xc5\xbeja.\xc2\xab_NEWLINE__NEWLINE_Pride u \xc4\x8drno gor\xc3\xb3 za bukvico,_NEWLINE__NEWLINE_k sebi pritisne flintico,_NEWLINE__NEWLINE_ubil je Ro\xc5\xa1lina hudega._NEWLINE__NEWLINE_Nato\xc4\x8dil je fri\xc5\xa1ne krvi:_NEWLINE__NEWLINE_\xc2\xbbNate, mati, pijte vodo s \xc4\x8drne gor\xc3\xa9!_NEWLINE__NEWLINE_Ste \xc5\xbeelejli piti moj kri,_NEWLINE__NEWLINE_zdaj boste pa pili Ro\xc5\xa1linovo.\xc2\xab_NEWLINE_(prepis rokopisa Jo\xc5\xbeefa Rude\xc5\xbea, zapis nastal pred 1819)\n_START_SECTION_\nObdelava motiva o Ro\xc5\xa1linu in Verjanku v slovenski knji\xc5\xbeevnosti\n_START_PARAGRAPH_\nPesem je le v rahlo spremenjeni obliki zapisal France Pre\xc5\xa1eren pod naslovom Od Ro\xc5\xa1lina in Verjankota , z njo se je najverjetneje sre\xc4\x8dal ob prebiranju neobjavljene zbirke ljudskih pesmi svojega prijatelja Andreja Smoleta. Pre\xc5\xa1ernovo razli\xc4\x8dico pesmi, ki je od Rude\xc5\xbeeve druga\xc4\x8dna predvsem zaradi dalj\xc5\xa1ega in bolj dramati\xc4\x8dnega dialoga med Verjankom in "bolno" materjo, je Karel \xc5\xa0trekelj pod \xc5\xa1tevilko 140 uvrstil v svojo zbirko Slovenske narodne pesmi s pripisom kranjska._NEWLINE_Leta 1889 je Janko Kersnik v romanu Ro\xc5\xa1lin in Verjanko motiviko ljudske pesmi prenesel na grad Dvor na Dolenjskem, za katerega te\xc4\x8de zapu\xc5\xa1\xc4\x8dinski boj med nekdanjima kolegoma, starej\xc5\xa1im odvetnikom Vidom Bo\xc5\xbeanom (Ro\xc5\xa1lin) in mlaj\xc5\xa1im \xc5\xa1tudentom Pavlom pl. Luki\xc4\x8dem, kateremu Bo\xc5\xbein zaradi koristoljublja zapeljuje ovdovelo mater. Luki\xc4\x8da bolj kot \xc5\xbeivljenjska sre\xc4\x8da matere zanima bogata dedi\xc5\xa1\xc4\x8dina in tudi pod vplivom ljudske pesmi, ki jo prebere po posredovanju svoje bodo\xc4\x8de ta\xc5\xa1\xc4\x8de, se upre materi in pre\xc5\xbeene njenega \xc5\xbeenina. Kersnik se je pri opisu Bo\xc5\xbeana zgledoval po Bazarovu, protagonistu romana O\xc4\x8detje in sinovi Ivana Turgenjeva, ki je leto prej iz\xc5\xa1el v slovenskem prevodu._NEWLINE_Leta 1987 je na temo pesmi pri Knji\xc5\xbeevni mladini Slovenije iz\xc5\xa1la zbirka kratkih zgodb Ro\xc5\xa1lin in Verjanko ali Odlagani opravek slovenstva.\n_START_SECTION_\nZanimivosti\n_START_PARAGRAPH_\nV belokranjski razli\xc4\x8dici pesmi je Verjanku ime Ive, njegova mati je lepa Ana, Ro\xc5\xa1linovo vlogo pa nosi Borjan, ki pa je z Ivetom le v velikem sporu. Ive Borjanu odseka glavo in njegovo kri Ani prinese v okovanem vedru.\n_START_SECTION_\nViri in literatura\n_START_PARAGRAPH_\nAnton Slodnjak: Slovensko slovstvo. Ljubljana: Mladinska knjiga, 1968._NEWLINE_Marjetka Gole\xc5\xbe Kau\xc4\x8di\xc4\x8d: Ro\xc5\xa1lin in Verjanko: transformacija ljudske balade v sodobna prozna besedila. Zbornik Traditiones 33/2. Ljubljana: ZRC SAZU, 2004. 93\xe2\x88\x92115.'